Frantz Kruger

**Frantz Kruger** (sündinud 22. mail 1975 Kempton Parkis) on Lõuna-Aafrika Vabariigist pärit Soome kergejõustiklane (kettaheitja). 

Tema isiklik rekord on 26. mail 2002 Salon-de-Provence'is heidetud 70.32. See on tänini Aafrika rekord.

2007. aastast on ta Soome kodanik ja esindab Soomet. Samal aastal heitis ta uueks Soome rekordiks 69.97.

1994 tuli Kruger Lissabonis juunioride maailmameistriks, heites 58.22. (Tema tulevane abikaasa Heli Koivula sai hõbemedali.)

1998. aasta Rahvaste Ühenduse mängudel Kuala Lumpuris saavutas Kruger tulemusega 63.93 hõbemedali, kaotades üksnes Inglismaa sportlasele Robert Weirile (64.42).

Samal aastal tuli ta Dakaris 62.17-ga Aafrika meistriks, aga siin oli konkurents nõrk, sest kaasmaalast Frits Potgieterit edestas ta ligi poolteise ja pronksmedalile tulnut ligi 5 meetriga.

1999. aasta Aafrika mängudel Johannesburgis olid kettaheites medalivõitjad samad ja isegi nende tulemused umbes samad, vaid Kruger heitis meetri võrra vähem (61.02). Samal aastal võitis Kruger Palma de Mallorcas 1999. aasta universiaadi kahe USA sportlase ees, saades LAV-i ainsa kuldmedali (veel hõbe ja 2 pronksi, kõik meestele).

2000. aasta suveolümpiamängudel Sydneys täitis Kruger kvalifikatsiooninormi 64 meetrit juba avakatsel, heites 67.54. Ainult Lars Riedel Saksamaalt sai rohkem (68.15). Kvalifikatsioonist sai 63.52-ga edasi ka Eesti sportlane Aleksander Tammert. Põhivõistlusel kordas oma saavutust avakatsel: 67.89 viis ta liidriks (Riedel 65.18-ga teine). Teise katsega, mis Krugeril ebaõnnestus, tõusis Leedu sportlane Virgilijus Alekna 67.54-ga teiseks ja USA sportlane Adam Setliff 66.02-ga kolmandaks. Kolmanda katsega lisas Kruger veelgi: 68.19, kuid langes kolmandaks, sest Alekna heitis 68.73 ja Riedel 68.50. Veel neljandalgi katsel heitis Kruger 68.06, kuid Alekna võitis 69.30-ga olümpiakulla Riedeli ja Krugeri ees, Tammert oli 63.25-ga 9.

2001. aasta MM-il Kanadas Edmontonis heitis Kruger kvalifikatsioonis 64.79 ja pääses paremuselt 4. tulemusega lõppvõistlusele. Riedel oli 68.26-ga parim, Tammert jäi 61.04-ga 16. kohale. Lõppvõistlusel heitis Kruger avakatsel 63.61 ja teisel katsel 64.89 ning pääses viimasena finaali. Neljandal katsel heitis ta 65.27, kuid viimasest, 8. kohast ei pääsenud. 69.72-ga võitis Riedel Alekna ees.

2002. aasta Rahvaste Ühenduse mängudel Inglismaal Manchesteris võitis Kruger 66.39-ga kindlalt, järgnesid Jason Tunks Kanadast (62.61) ja Robert Weir (59.24).

2003. aasta MM-il Pariisis täitis Kruger 65.04-ga kvalifikatsiooninormi ja Tammertki pääses 63.53-ga lõppvõistlusele. Seal saavutas Alekna juba avakatsel heidetud 69.69-ga esikoha. Krugeri parimaks jäi avakatsel heidetud 65.26, millega ta oli avakatse järel 5. ja lõpuks 6. Tammert jäi tema järel 64.50-ga 7. kohale.

Samal aastal tuli Kruger Monacos Monte Carlos IAAF-i meistrivõistlustel 7. kohale.

2004. aasta Aafrika meistrivõistlustel Kongos Brazzaville'is saavutas LAV taas kettaheites kaksikvõidu. Kruger võitis 63.85-ga Hannes Hopley (63.50) ees, aga pronksile tulnud sportlast edestasid nad enam kui 11 meetriga.

2004. aasta suveolümpiamängudel Ateenas ei suutnud Kruger kvalifikatsiooninormi täis heita, aga 62.32-ga sai siiski 10. tulemusega lõppvõistlusele. Parimad tulemused tegid kvalifikatsioonis Alekna (67.79) ja Tammert (65.70), Hopley tulemus 63.89 oli paremuselt 4. Kruger heitis lõppvõistlusel avakatsel 64.34, mis andis avakatse järel 5. ja lõpuks 6. koha. Kuna parima tulemuse 70.93 saanud Róbert Fazekas Ungarist diskvalifitseeriti, kerkis Kruger 5. kohale, aga Tammert koguni olümpiamedalile. 69.89-ga tuli olümpiavõitjaks Alekna.

Hooaja lõpul Monte Carlos korraldatud IAAF-i meistrivõistlustel saavutas Kruger 8. koha. Tammert oli ka seal 3.

2005. aasta MM-il Helsingis said kvalifikatsioonis parima tulemuse Alekna (68.79) ja Gerd Kanter (65.76). Tammert täitis 64.02-ga samuti napilt normi. Kruger normi täis ei heitnud (63.44), aga pääses eelviimasena ikkagi lõppvõistlusele. Seal alustas Kruger 63.19-ga, millega jõudis viimasena finaali. Kanter heitis teisel katsel 64.69 ja kolmandal 65.10 ning Tammert avakatsel 62.28 ja teisel 63.59. Võistluse teisel poolel parandas kogu pärastine esikuuik oma tulemusi: Alekna võitis 70.17-ga Kanteri (68.57) ees, Tammert oli 64.84-ga 4. ja Kruger 5. katsel heidetud 64.18-ga 6. Riedel jäi 63.05-ga 9. kohale.

Samasuguse tulemusega (Alekna võitis Kanteri ees) lõppesid samal aastal Monte Carlos peetud IAAF-i finaalvõistlused. Kruger saavutas 5. koha.

Kodakondsuse vahetamise tõttu järgnes kaheaastane paus. Alles 2008 hakkas Kruger taas võistlema, tulles samal aastal 61.59-ga Soome meistriks.

## Saavutused
### [[Olümpiamängud]]el
*2000 – pronksmedal (**68,50**)
*2004 – 5. koht (64,34)
*2008 – 11. koht (61,98)

### [[Kergejõustiku maailmameistrivõistlused|Maailmameistrivõistlustel]]
*2001 – Edmonton, 8. koht (65,27)
*2003 – Saint-Denis, 6. koht 
*2005 – Helsingi, 6. koht 

### [[Aafrika meistrivõistlused kergejõustikus|Aafrika meistrivõistlustel]]
* 1998 Aafrika meister
* 2004 Aafrika meister

## Isiklikku

Ta on 2.03 pikk ja kaalub 118 kg.

Ta on abielus Soome kolmikhüppaja Heli Krugeriga (sündinud Heli Koivula).